**УПУТСТВО**

**О ПРАКТИЧНОЈ ПРИМЈЕНИ**

**ЗАКОНА О ИЗМЈЕНАМА И ДОПУНАМА ЗАКОНА О ЈАВНИМ НАБАВКАМА**

**Август/Коловоз 2024. године**

**Садржај**

[**1.** **Уводне напомене** 3](#_Toc173852316)

[**2.** **Поступак уговорног органа по жалби у складу са ЗИДЗЈН** 4](#_Toc173852317)

[**3.** **Рок за изјављивање жалбе на тендерску документацију у складу са ЗИДЗЈН** 6](#_Toc173852318)

[**4.** **Достављање доказа о плаћеној накнади за покретање жалбеног поступка у складу са ЗИДЗЈН** 7](#_Toc173852319)

[**5.** **Поступак с неуредном жалбом у складу са ЗИДЗЈН** 10](#_Toc173852320)

[**6.** **Накнада за покретање жалбеног поступка у складу са ЗИДЗЈН** 12](#_Toc173852321)

[**7.** **Уредност жалбе као претпоставка суспензивног дјеловања у складу са ЗИДЗЈН** 14](#_Toc173852322)

[**8.** **Прелазне одредбе** 15](#_Toc173852323)

[**9.** **Завршна одредба** 16](#_Toc173852324)

[**10.** **Додатне напомене** 17](#_Toc173852325)

[**11.** **Прописи и линкови** 18](#_Toc173852326)

# **Уводне напомене**

Закон о измјенама и допунама Закона о јавним набавкама (у даљем тексту: ЗИДЗЈН) је усвојен у Парламентарној скупштини Босне и Херцеговине на 14. хитној сједници Представничког дома, одржаној 16.7.2024. године, и на 5. хитној сједници Дома народа, одржаној 19.7.2024. године, објављен је у „Службеном гласнику БиХ“, број 50/24 дана 23.7.2024. године, те почиње са примјеном осмог дана од дана објаве у „Службеном гласнику БиХ“.

Агенција за јавне набавке Босне и Херцеговине (у даљем тексту: Агенција) на основу одредбе члана 92. став (3) тач. б) и ц) Закона о јавним набавкама („Службени гласник БиХ“, бр. 39/14, 59/22 и 50/24) – у даљњем тексту: Закон о јавним набавкама или Закон, којом је прописано да Агенција осигура правилно провођење овог закона, кроз, посебно, али без ограничења, континуирано унапријеђење информисаности уговорних органа и понуђача о прописима о јавним набавкама и њиховим циљевима, поступцима и методама, као и кроз објављивање приручника и упутстава у складу с одредбама овог закона, те уважавајући потребу осигурања несметаног кориштења права на жалбу и правне заштите у поступцима јавних набавки, која је један од основних сегмената система јавних набавки, и тиме осигурања ефикасности поступака правне заштите, препознавајући да је право на жалбу једно од основних права и слобода који гарантују право на дјелотворан правни лијек, као и обавезу подржавања и подршке у примјени, је сматрала нужним да, искључиво у оквиру својих надлежности и овлаштења, припреми и објави, на својим званичним каналима комуникације, предметно савјетодавно упутство о практичној примјени Закона о измјенам и допунама Закона о јавним набавкама (“Службени гласник БиХ”, број 50/24). Предметно савјетодавно упутство о практичној примјени ЗИДЗЈН је било потребно, хитно/што је могуће прије, припремити и објавити на званичним каналима комуникације Агенције за јавне набавке, посебно, али без ограничења, и ради тога да Агенција за јавне набавке не би била означена као неко ко не доприноси примјени ЗИДЗЈН, односно као неко ко својим недјеловањем омета кориштење права на жалбу и правне заштите у поступцима јавних набавки, која је један од основних сегмената система јавних набавки.

Уводно се чини упутним навести и да се доношењем ЗИДЗЈН већ конкретно реализовало и неколико мјера из недавно усвојене нове Стратегије развоја јавних набавки 2024-2028. у Босни и Херцеговини, и то нормирање о обавези плаћања накнаде и достављања доказа о плаћеној накнади за покретање жалбеног поступка у року за изјављивање жалбе, те нормирање да рок за изјављивање жалбе на тендерску документацију почиње тећи од објављивања тендерске документације на Порталу јавних набавки. Ово је посебан квалитет ЗИДЗЈН.

# **Поступак уговорног органа по жалби у складу са ЗИДЗЈН**

ЗИДЗЈН у члану 1. одређује:

**Члан 1.**

**У Закону о јавним набавкама ("Службени гласник БиХ", бр. 39/14 и 59/22) у члану 100. став (1) иза ријечи "допуштена" додаје се ријеч "уредна".**

**У ставу (2) иза ријечи "недопуштена" додаје се ријеч "неуредна".**

**Иза става (2) додаје се нови став (3) који гласи:**

**"(3) Ако у року за изјављивање жалбе није достављен доказ из члана 105. став (1) тачка и) овог закона о плаћеној накнади за покретање жалбеног поступка, у износу прописаном чланом 108. овог закона, на основу којег се може несумњиво утврдити да је трансакција извршена, уговорни орган одбациће жалбу као неуредну без позивања жалиоца на допуну или исправак. На овај закључак уговорног органа жалилац нема право жалбе КРЖ-у и он је коначан. Против овог закључка жалилац може покренути управни спор пред Судом Босне и Херцеговине у року од 30 дана од дана пријема. Тужба за покретање управног спора не одгађа извршење побијаног закључка ако Суд Босне и Херцеговине другачије не одлучи."**

**Досадашњи ст. (3), (4) и (5) постају ст. (4), (5) и (6).**

**У досадашњем ставу (3), који постаје став (4), иза ријечи "допуштена" додаје се ријеч "уредна".**

**У досадашњем ставу (5), који постаје став (6), иза ријечи "допуштена" додаје се ријеч "уредна".**

Новина у овој одредби је процјена уредности жалбе, што претходним законским рјешењем није било предвиђено.

Уредност жалбе је једна од кључних претпоставки за мериторно рјешавање исте.

Такође, досадашњим законским рјешењем постојала је обавеза да се накнада за покретање жалбеног поступка плати тек у фази поступка пред Канцеларијом за разматрање жалби Босне и Херцеговине (у даљем тексту: КРЖ), што је, поред осталог, довело до појаве негативног феномена „професионалних“ жалби и енормне злоупотребе жалбеног поступка.

Овом законском интервенцијом је сада, за разлику од ранијег рјешења, нормирано да се доказ о плаћеној накнади за покретање жалбеног поступка мора доставити у року за изјављивање жалбе. У супротном, уговорни орган одбациће жалбу као неуредну без позивања жалиоца на допуну или исправак. На овај закључак уговорног органа жалилац нема право жалбе КРЖ-у и он је коначан. Против овог закључка жалилац може покренути управни спор пред Судом Босне и Херцеговине у року од 30 дана од дана пријема. Тужба за покретање управног спора не одгађа извршење побијаног закључка ако Суд Босне и Херцеговине другачије не одлучи.

Плаћање накнаде за покретање жалбеног поступка и достава доказа у року за изјављивање жалби пред првостепеним органом би требао смањити број жалби чији је циљ изигравање сврхе система правне заштите у јавним набавкама и њене злоупотребе, а не на озбиљно указивање на одређене неправилности у поступцима јавних набавки.

Дакле, уколико у року за изјављивање жалбе не буде достављен доказ о плаћеној накнади за покретање жалбеног поступка у износу који је одређен Законом, такву жалбу ће уговорни орган одбацити закључком као неуредну без позивања жалиоца на допуну, против којег се може покренути управни спор пред Судом Босне и Херцеговине.

Недостављање доказа о плаћеној накнади за покретање жалбеног поступка сматра се неотклоњивим недостатком жалбе.

Ово је важна измјена јер прецизира посљедице недостављања доказа о плаћеној накнади и омогућава покретање управног спора, али не обуставља извршење осим ако Суд одлучи другачије.

# **Рок за изјављивање жалбе на тендерску документацију у складу са ЗИДЗЈН**

ЗИДЗЈН у члану 2. одређује:

**Члан 2.**

**У члану 101. став (1) тачка а) ријеч "преузимања" замјењује се ријечју "објаве".**

**У ставу (5) тачка а) ријеч "преузимања" замјењује се ријечју "објаве".**

У односу на претходно законско рјешење када се рок за изјављивање жалбе на тендерску документацију рачунао од преузимање исте, овом одредбом је учињена измјена на начин да рок за изјављивање жалбе на тендерску документацију почиње тећи од момента објаве исте.

Овом одредбом се спрјечава злоупотреба одредбе која је била присутна у пракси, на начин да су се понуђачи договарали о моменту преузимања тендерске документације са Портала јавних набавки и изјављивања жалби у поступку јавне набавке, чиме су одуговлачили поступак јавне набавке и чинили га неефикасним.

Предметна измјена спрјечава манипулацију са роковима за жалбу.

Наиме, понуђачи су добијали тендерску документацију на начин како то није предвиђено Законом, припремили жалбу, а онда преузимали тендерску документацију са Портала јавних набавки у моменту који је њима одговарао, нпр. на дан отварања понуда и изјављивали жалбу одмах потом чиме су опструисали отварање понуда, а тиме и сам поступак јавне набавке.

# **Достављање доказа о плаћеној накнади за покретање жалбеног поступка у складу са ЗИДЗЈН**

ЗИДЗЈН у члану 3. одређује:

**Члан 3.**

**У члану 105. иза става (1) додаје се нови став (2) који гласи:**

**"(2) Доказ из става (1) тачка и) овог члана о плаћеној накнади за покретање жалбеног поступка, у износу прописаном чланом 108. овог закона, на основу којег се може несумњиво утврдити да је трансакција извршена, обавезно се доставља уговорном органу у року за изјављивање жалбе."**

Као што је већ претходно наведено, доказ о плаћеној накнади за покретање жалбеног поступка доставља се уговорном органу у року за изјављивање жалбе. То није спорно. Оно што се поставља као питање је шта може бити доказ о “несумњиво извршеној трансакцији”.

Легислатива о јавним набавкама је, и прије ових измјена и допуна, већ садржавала појам “несумњиво извршене трансакције”, у члану 105. тачка и) Закона о јавним набавкама.

Вриједи истакнути и да члан 108. став (6) Закона о јавним набавкама одређује:

„Накнада се уплаћује у корист буџета институција Босне и Херцеговине и међународних обавеза Босне и Херцеговине и она је неповратна у случају неосноване жалбе.“

Дакле, у том смислу, да се накнада уплаћује у корист буџета институција Босне и Херцеговине и међународних обавеза Босне и Херцеговине и да је неповратна у случају неосноване жалбе, ЗИДЗЈН-ом није ништа мијењано.

Колико је познато Агенцији за јавне набавке, КРЖ контролише уплату у складу са, поред осталог, Инструкцијом Министарства финансија и трезора Босне и Херцеговине о начину уплате, контроле и поврата накнада прописаних чланом 108. Закона о јавним набавкама - „Службени гласник БиХ“, број 86/14, те Инструкцијом Министарства финансија и трезора Босне и Херцеговине о измјени и допуни Инструкције о начину уплате, контроле и поврата накнада прописаних чланом 108. Закона о јавним набавкама бр. 08-02-2-11082-1/18 од 03.12.2018. године.

Колико је познато Агенцији за јавне набавке, КРЖ примјењује, у изложеном смислу, и Интерну процедуру бр. 01-02-2-187-1/23 од 01.09.2023. године.

У наведеној интерној процедури КРЖ, која је у примјени од 01.09.2023. године, у вези доказа о плаћеној накнади за покретање жалбеног поступка, КРЖ користи формулацију:

„...Жалилац је обавезан доставити оригинал доказ о плаћеној накнади за покретање жалбеног поступка, овјерен од стране банке...“.

Такође, имајући у виду да је у наведеној интерној процедури КРЖ, која је у примјени од 01.09.2023. године, прописано (члан 5.) како КРЖ врши контролу уплате накнаде, те да је и према ЗИДЗЈН, КРЖ и даље надлежан за доношење посебног рјешења о поврату накнаде за покретање жалбеног поступка, која се мора провести у року од 30 дана од дана запримања рјешења о поврату накнаде за покретање жалбеног поступка у складу с Инструкцијом о начину уплате, контроле и поврата такси прописаних овим чланом, то се уговорни органи и привредни субјекти, који се јављају као жалиоци у поступцима јавних набавки, без устручавања морају и требају обратити КРЖ како би се, у случају потребе и дилеме, са сигурношћу, поред осталог, утврдила уплата накнаде.

Да не би било злоупотребе и субјективне оцјене по том питању, потребно је јасно дефинисати шта представља конкретан доказ о „несумњиво извршеној трансакцији“.

Иако ова проблематика заиста није предмет Закона о јавним набавкама, нити је Агенција надлежна по истом, ипак Агенција сматра да је, имајући у виду њену улогу у систему, упутно уложити напор и изнијети мишљење о истом.

Наиме, под претпоставком да класична уплатница или електронски налог о извршеном плаћању нису доказ да је трансакција извршена, тада као доказ може послужити извод или потврда банке о извршеним трансакцијама, извод са трансакцијског рачуна, потврда Министарства финансија и трезора Босне и Херцеговине, и сл.

Уколико класична уплатница или електронски налог о извршеном плаћању, у складу са одговарајућим прописима који регулишу област платног промета, представљају доказ да је трансакција несумњиво извршена, тада се и ови инструменти могу користити као валидан доказ.

Другим ријечима, доказ мора бити такав да не оставља простор за манипулацију нити сумњу у његову аутентичност.

Овдје се наглашава да уговорни орган не мора позивати подносиоца жалбе на допуну.

Ова одредба је важна како за жалиоце тако и за уговорне органе, јер јасно поставља стандарде за ваљаност жалбе.

Жалиоци требају бити свјесни да је од пресудне важности да приложе доказ који је недвосмислен и који јасно показује да је уплата извршена.

Такође се поставља и питање података које треба да садржи доказ о уплати накнади за покретање жалбеног поступка како би се могао идентификовати поступак јавне набавке у којем је изјављена жалба, односно спријечиле злоупотребе по том питању.

Према информацијама које су доступне Агенцији, досадашња пракса КРЖ-а је била таква да је КРЖ давао инструкцију о уплати у којој би се позивало на број предмета који је формиран пред КРЖ-ом по запримању жалбе.

Поставља се питање каква је била пракса са жалбама које су нпр. закључком одбачене у првом степену и на који је понуђач изјавио жалбу и истовремено доставио доказ о уплати накнаде за покретање жалбеног поступка.

Дакле, накнада је уплаћена и доказ је достављен прије формирања предмета пред КРЖ-ом.

У сваком случају, да не би било дилема, нејасноћа и злоупотреба и по овом питању, жалиоци би на доказу о уплати требали јасно назначити на који се поступак јавне набавке жалба односи, а у односу на фазу у којој изјављују жалбу.

То може зависити и од фазе поступка у којој се жалба изјављује.

Тако се жалиоци требају позвати на нпр. број обавјештења о набавци у случају жалбе на обавјештење о набавци, број тендерске документације у случају жалбе на тендерску документацију, број одлуке о избору/поништењу у случају одлуке о избору/поништењу, и сл.

# **Поступак с неуредном жалбом у складу са ЗИДЗЈН**

ЗИДЗЈН у члану 4. одређује:

**Члан 4.**

**Члан 106. мијења се и гласи:**

**"Члан 106.**

**(Поступак с неуредном жалбом)**

**(1) Ако достављена жалба не садржи податке и доказе из члана 105. овог закона, осим у случају ако достављена жалба не садржи податак и доказ из члана 105. став (1) тачка и) овог закона, када уговорни орган доноси закључак у складу с чланом 100. став (3) овог закона, уговорни орган позива жалиоца да употпуни жалбу у року од три дана од дана пријема захтјева за допуну. Ако жалилац не поступи по захтјеву уговорног органа, жалба ће бити одбачена као неуредна, у складу с чланом 100. став (2) овог закона.**

**(2) У поступку правне заштите пред КРЖ-ом и КРЖ испитује да ли достављена жалба садржи податке и доказе из члана 105. овог закона. Ако достављена жалба не садржи податке и доказе из члана 105. овог закона, осим у случају ако достављена жалба не садржи податак и доказ из члана 105. став (1) тачка и) овог закона, када уговорни орган доноси закључак у складу с чланом 100. став (3) овог закона, КРЖ позива жалиоца да употпуни жалбу у року од три дана од дана пријема захтјева за допуну. Ако жалилац не поступи по захтјеву КРЖ-а, жалба ће бити одбачена као неуредна, у складу с чланом 111. став (1) тачка б) овог закона."**

Члан 106. Закона, који се односи на поступак са неуредним жалбама, детаљно описује како се поступа када жалба не испуњава све законом предвиђене услове. У основи, ова одредба разматра поступке које уговорни орган и КРЖ морају слиједити у случају да жалба не буде у потпуности уредна.

Ова одредба прописује поступак са неуредним жалбама пред уговорним органом. Ако жалба не садржи све податке и доказе предвиђене чланом 105. Закона, осим специфичног случаја у којем недостаје податак из члана 105. став (1) тачка и) Закона, што се односи на доказ о плаћеној накнади, уговорни орган је обавезан да позове жалиоца да достави потребне информације или документацију. Ако жалиоц не поступи по захтјеву уговорног органа и не достави потребне допуне, жалба ће бити одбачена као неуредна, у складу са чланом 100. став (2) Закона, који регулише поступак када жалба није уредна.

Ова одредба прописује и поступак са неуредним жалбама пред КРЖ-ом. КРЖ ће провјерити да ли жалба садржи све потребне податке и доказе из члана 105. Закона. Када је у питању недостатак података и доказа, осим у случају недостатка доказа о плаћеној накнади из члана 105. став (1) тачка и) Закона, КРЖ ће поступити идентично као уговорни орган.

КРЖ позива жалиоца да употпуни жалбу. Ако жалиоц не достави потребне информације или документацију, жалба ће бити одбачена као неуредна у складу са чланом 111. став (1) тачка б) Закона, који се односи на поступак одбацивања жалби због процедуралних/формалних грешака/недостатака.

Дакле ова одредба јасно дефинише шта се сматра неуредном жалбом и како се поступци требају проводити када жалба не испуњава све законске захтјеве. Такође се одређују процедурална правила то јест одређује се прецизан поступак за позивање жалиоца да употпуни жалбу и рокове у којима то мора учинити. Ово помаже у одржавању ефикасности и благовремености процеса разматрања жалби.

Наглашава се да се посебан поступак примјењује када недостаје доказ о плаћеној накнади, који је кључан за ваљаност жалбе, а као консеквенца, ако жалилац не поступи према захтјевима за допуну, жалба ће бити одбачена као неуредна, што може имати озбиљне посљедице за разматрање њихових приговора и заштиту њихових права у поступку.

Овај члан осигурава да поступак са жалбама буде што јаснији и ефикаснији, истовремено омогућавајући странкама да исправе процедуралне грешке у року, али и постављајући јасне посљедице за неиспуњавање тих обавеза.

# **Накнада за покретање жалбеног поступка у складу са ЗИДЗЈН**

ЗИДЗЈН у члану 5. одређује:

**Члан 5.**

**У члану 108. став (1) мијења се и гласи:**

**"(1) Жалилац је обавезан платити накнаду за покретање жалбеног поступка у износу од:**

**а) 750,00 КМ за процијењену вриједност набавке до 50.000,00 КМ;**

**б) 1.200,00 КМ за процијењену вриједност набавке од 50.001,00 КМ до 80.000,00 КМ;**

**ц) 3.000,00 КМ за процијењену вриједност набавке од 80.001,00 КМ до 250.000,00 КМ;**

**д) 5.250,00 КМ за процијењену вриједност набавке од 250.001,00 КМ до 400.000,00 КМ;**

**е) 7.500,00 КМ за процијењену вриједност набавке од 400.001,00 КМ до 800.000,00 КМ;**

**ф) 11.250,00 КМ за процијењену вриједност набавке од 800.001,00 КМ до 9.000.000,00 КМ;**

**г) 15.000,00 КМ када је вриједност набавке једнака или већа од 9.000.000,00 КМ."**

**Став (4) мијења се и гласи:**

**"(4) Прије разматрања жалбе уговорни орган дужан је утврдити да ли је жалилац уз изјављену жалбу доставио доказ из члана 105. став (1) тачка и) овог закона о плаћеној накнади за покретање жалбеног поступка, у износу прописаном овим чланом, на основу којег се може несумњиво утврдити да је трансакција извршена."**

**Став (7) мијења се и гласи:**

**"(7) У случају основане или дјелимично основане жалбе, а и у случају неуредне жалбе, за коју се евентуално накнадно утврди да је уплата накнаде за покретање жалбеног поступка извршена, уговорни орган у року седам дана од дана доношења одлуке по жалби доставља КРЖ-у документацију ради покретања поступка поврата накнаде за покретање жалбеног поступка. КРЖ у року од седам дана од дана запримања документације од уговорног органа доноси посебно рјешење о поврату накнаде за покретање жалбеног поступка, која се мора провести у року од 30 дана од дана запримања рјешења о поврату накнаде за покретање жалбеног поступка у складу с Инструкцијом о начину уплате, контроле и поврата такси прописаних овим чланом."**

Овом одредбом повећан је износ накнада за покретање жалбеног поступка на начин да су досадашњи износи повећани за 50%. Тако је, нпр., жалилац дужан платити накнаду од 750,00 КМ за процијењену вриједност јавне набавке од 50.000,00 КМ до 80.000,00 КМ, умјесто досадашњих 500,00 КМ. Највећи износ који жалилац плаћа јесте 15.000,00 КМ када је вриједност набавке једнака или већа од 9.000.000,00КМ, умјесто досадашњих 10.000,00 КМ, те се доказ о плаћеној накнади за покретање жалбеног поступка обавезно доставља уговорном органу у року за изјављивање жалби.

Поврат накнаде за покретање жалбеног поступка је такође измијењен, с тим да је и даље КРЖ надлежан за доношење посебног рјешења о поврату накнаде за покретање жалбеног поступка, која се мора провести у року од 30 дана од дана запримања рјешења о поврату накнаде за покретање жалбеног поступка у складу с Инструкцијом о начину уплате, контроле и поврата такси прописаних овим чланом.

Наиме, у случају основане или дјелимично основане жалбе, а и у случају неуредне жалбе, за коју се накнадно утврди да је уплата накнаде за жалбу извршена, уговорни орган у року од седам дана од дана доношења одлуке по жалби, доставља документацију КРЖ-у ради покретања поступка поврата накнаде за покретање жалбеног поступка. КРЖ у року од седам дана од дана запримања документације од уговорног органа доноси посебно рјешење о поврату накнаде за покретање жалбеног поступка, која се мора провести у року од 30 дана од дана запримања рјешења о поврату накнаде за покретање жалбеног поступка у складу с Инструкцијом о начину уплате, контроле и поврата такси прописаних овим чланом.

# **Уредност жалбе као претпоставка суспензивног дјеловања у складу са ЗИДЗЈН**

ЗИДЗЈН у члану 6. одређује:

**Члан 6.**

**У члану 110. став (1) иза ријечи "допуштена" додаје се ријеч "уредна".**

Ова одредба прописује да жалба која је благовремена, допуштена, изјављена од овлаштеног лица и лица које има активну легитимацију, која је у свјетлу измјена и допуна легислативе још и уредна, и даље има суспензивно дејство, тј. одгађа наставак поступка јавне набавке, закључење уговора и/или извршење уговора о јавној набавци или оквирног споразума.

# **Прелазне одредбе**

ЗИДЗЈН у члану 7. одређује:

**Члан 7.**

**(1) Поступци јавних набавки започети прије ступања на снагу овог закона, у којима је већ изјављена жалба, наставит ће се и окончати уз примјену одредби Закона о јавним набавкама ("Службени гласник БиХ", бр. 39/14 и 59/22).**

**(2) Поступци јавних набавки започети прије ступања на снагу овог закона, у којима није изјављена жалба, наставит ће се и окончати и уз примјену одредби чл. 1, 2, 3, 4, 5. и 6. овог закона.**

Ову одредбу није потребно посебно коментарисати, јер је недвосмислено јасно прецизиран учинак овог закона на започете поступке у односу на моменат изјављивања жалбе на начин да ће се поступци јавних набавки који су започети прије ступања на снагу овог закона и у којима:

* је већ изјављена жалба, наставити и окончати уз примјену одредби Закона о јавним набавкама (“Службени гласник БиХ”, бр. 39/14 и 59/22),
* није изјављена жалба, наставити и окончати уз примјену одредби овог закона.

# **Завршна одредба**

ЗИДЗЈН у члану 8. одређује:

**Члан 8.**

**Овај закон ступа на снагу осмог дана од дана објављивања у "Службеном гласнику БиХ".**

Ову одредбу, такође, није потребно посебно коментарисати јер се истом утврђује моменат ступања на снагу овог закона.

# **Додатне напомене**

У наставку се износе и додатне напомене:

* Предметно упутство се има и треба посматрати само као помоћно средство тумачења, подржавања и подршке у примјени ЗИДЗЈН, те, ни на који начин, не дира у права и обавезе привредних субјеката који се јављају као жалиоци у поступцима јавних набавки, у надлежности уговорних органа, које су, посебно, али без ограничења, прописане ЗИДЗЈН, у надлежности КРЖ-а које су, посебно, али без ограничења, прописане Законом, ЗИДЗЈН, осталим актима који се односе на поступак наплате прихода од такси и наплате и поврата прихода од накнада за покретање жалбеног поступка, у надлежности Министарства финансија и трезора Босне и Херцеговине које су прописане, посебно, али без ограничења, важећим актима који се односе на поступак наплате прихода од такси и наплате и поврата прихода од накнада за покретање жалбеног поступка.
* Агенција упућује све кориснике, а посебно уговорне органе и привредне субјекте, који се јављају као жалиоци у поступцима јавних набавки, да се у случају било каквих дилема, у циљу осигурања права на дјелотворан правни лијек у поступцима јавних набавки, без одлагања обрате КРЖ-у и Министарству финансија и трезора Босне и Херцеговине за додатна упутства и појашњења у погледу примјене ЗИДЗЈН, особито у дијелу и у вези са питањима начина уплате, контроле и поврата накнада за покретање жалбеног поступка.
* Агенција се, поред припреме и објаве предметног упутства, додатно, дана 05.08.2024. године, обратила дописом/молбом КРЖ-у и Министарству финансија и трезора Босне и Херцеговине да исти, хитно/што је прије могуће, у оквиру својих надлежности по питању примјене Инструкције о начину уплате, контроле и поврата накнада прописаних чланом 108. Закона о јавним набавкама, за коју надлежност нема Агенција, доставе и свој допринос у практичном тумачењу и кориштењу наведене Инструкције о начину уплате, контроле и поврата накнада прописаних чланом 108. Закона о јавним набавкама, а све у свјетлу примјене ЗИДЗЈН.
* Агенција, и путем предметног упутства, позива КРЖ и Министарство финансија и трезора Босне и Херцеговине, да исти, хитно/што је прије могуће, у оквиру својих надлежности по питању примјене наведене Инструкције о начину уплате, контроле и поврата накнада прописаних чланом 108. Закона о јавним набавкама, за коју надлежност нема Агенција, доставе свој допринос у практичном тумачењу и кориштењу наведене Инструкције о начину уплате, контроле и поврата накнада прописаних чланом 108. Закона о јавним набавкама, а све у свјетлу примјене ЗИДЗЈН, који допринос ће Агенција, одмах по његовом пријему, објавити и на званичним каналима комуникације Агенције, с циљем што шире доступности и видљивости истог.

# **Прописи и линкови**

У циљу додатног доприноса несметаној примјени у наставку се наводе и посебно релевантни прописи, са бројевима службених гласника или линкова на којима су објављени/доступни:

* Инструкција Министарства финансија и трезора Босне и Херцеговине о начину уплате, контроле и поврата накнада прописаних чланом 108. Закона о јавним набавкама - „Службени гласник БиХ“, број 86/14
* Инструкција Министарства финансија и трезора Босне и Херцеговине о измјени и допуни Инструкције о начину уплате, контроле и поврата накнада прописаних чланом 108. Закона о јавним набавкама бр. 08-02-2-11082-1/18 од 03.12.2018. године, доступна на званичној wеб страници Министарства финансија и трезора Босне и Херцеговине <https://www.mft.gov.ba/Content/OpenAttachment?id=737254d1-2f39-44a0-9454-09a7216c037b&lang=bs>
* Закон о административним таксама – „Службени гласник БиХ“, бр. 16/02, 19/02, 43/04, 8/06, 76/06, 76/07, 3/08, 42/08, 3/10, 98/12, 15/14, 78/14, 32/17, 53/17, 62/17, 73/17, 68/19, 18/20 и 30/22
* Упутство Министарства финансија и трезора Босне и Херцеговине о начину прикупљања, евидентирању, контроли уплата такси и накнада на Јединствени рачун трезора БиХ и поврату више или погрешно уплаћених такси и накнада са Јединственог рачуна трезора БиХ бр. 08-02-1-5823-3/12 од 14.09.2012. године, доступно на званичној web страници Министарства финансија и трезора Босне и Херцеговине <https://www.mft.gov.ba/Content/OpenAttachment?id=B5C21B8B-8713-49B7-BDB4-06AFB6C68037&lang=bs>
* Наредба Министарства финансија и трезора Босне и Херцеговине о уплатним рачунима за административне таксе и накнаде које се уплаћују на Јединствени рачун трезора БиХ – „Службени гласник БиХ“, број 30/23
* Интерна процедура Уреда/Канцеларије за разматрање жалби бр. 01-02-2-187-1/23 од 01.09.2023. године, доступна на званичној web страници Уреда/Канцеларије за разматрање жалби <https://urz.gov.ba/onama/Interne_procedure.pdf>